google/wiki40b huggingface dataset:
שרה פורסטייה

ביוגרפיה

פורסטייה החלה בקריירת המשחק שלה כנערה. בגיל 16 שיחקה בסרט "L’esquive" של הבמאי עבדלטיף קשיש. הסרט שנעשה בתקציב קטן זכה להצלחה כשקטף ארבעה פרסי סזאר כולל לסרט הטוב ביותר. פורסטייה זכתה על הופעתה בפרס סזאר לשחקנית המבטיחה ביותר. ב-2010 שיחקה בתפקיד הראשי בקומדיה הרומנטית-פוליטית "שמות של אהבה", וזכתה בפרס סזאר לשחקנית הטובה ביותר.
ב-2012 שיחקה בתפקיד הראשי בסרט "לילה אחד" (Une nuit), ב-2013 בסרט "סוזאן" עליו הייתה מועמדת לפרס סזאר. ב-2015 שיחקה בסרט "בראש מורם" (La Tete Haute), ודיבבה בסרט האנימציה "לעוף על זה" (Gus - Petit oiseau, grand voyage).
נועה שמר

ביוגרפיה

נועה נולדה וגדלה בירושלים בבית מוזיקלי. אביה, ד"ר דוד שמר, נגן צ'מבלו ומנצח תזמורת הבארוק ירושלים, ואמה, עדית שמר, חלילנית קלאסית.
נועה למדה באקדמיה למוזיקה ולמחול בירושלים ובשנת 2002 סיימה תואר ראשון בביצוע בפסנתר. כיום מלמדת במרכז המוזיקה הצוללת הצהובה שבירושלים.
שמר חברה במספר הרכבים מוזיקליים: 'נערתי' (עם שירה קרנר) ו'היפה והחיה' (עם מתן גולדברג).
כמו כן חברה בהרכב 'נאום המשורר', ובלהקת רוק מתקדם בשם Swan Band שייסדה יחד עם הזמר-יוצר ירון אמיתי.
ב-2011 הוציאה את האלבום "White Bird", שכולל אוסף הקלטות שירים שלה, בהוצאת המו"ל השוודית NOROMUSIC.
ב-2012 יצא EP בשם "היפה והחיה" בהפקה יצירה ונגינה משותפת לה ולמתן גולדברג.
ב-2015 יצא אלבום הבכורה הרשמי שלה "עושי הסיכומים".
האלבום כולל 12 לחנים של שמר (פרט לאחד) שאותם צרפה לטקסטים של משוררים (ביניהם: דוד אבידן, יונה וולך ואמיר גלבוע), שהותכו באופן זה ליצירה עצמאית.
על האלבום היא עבדה כ-7 שנים (2008-2015). הסינגל הראשון שיצא לאור ברדיו מאלבום זה הוא גרסת כיסוי לשיר 'נועה' של נעמי שמר; אף שאין קרבה משפחתית בין השתיים, נעמי שמר כתבה את השיר במקור על עצמה, בקוראה לעצמה נועה, וכך נוצר קשר מטאפורי ביניהן.
ב-2016 נועה שמר והזמר-יוצר ירון אמיתי החליטו להקים הרכב רוק בשם "Swan Band"' לאחר מופע משותף עם השדרן והסופר בועז כהן שהפגיש ביניהם.
את שם הלהקה הגה אמיתי על פי מושג באסטרונומיה Swan Band. אמיתי בחר בשם הזה כי הוא אהב את כפל המשמעות, כולל המוזיקלי (להקת ברבורים).
במאי באותה השנה הם הוציאו את הסינגל הראשון שלהם, "A Simple Trick of Mind" (מילים ולחן: עמי לוי). השיר זכה להשמעות יפות ברדיו, ואף נבחר לאחד משירי השנה לשנה העברית תשע"ו במגזין הישראלי למוזיקה "קולומבוס". סינגל נוסף בשם "Can't Wait For Tomorrow" (מילים ולחן: ירון אמיתי), ראה אור בהמשך אותו החודש והוא מתוך הופעה חיה שלהם ב"צוללת הצהובה" בירושלים שנערכה ב-15 במאי.
יומיים לאחר מכן, שמר הצטרפה כזמרת רקע ללהקת "אמיתי בנד" עם מייסדה, הזמר-יוצר ירון אמיתי, וכחברת להקה מן המניין, זכתה להשתתף יחד עם "אמיתי בנד" כלהקת חימום ללהקת "דיפ פרפל" בלייבפארק ראשון לציון.
ב-9 באוגוסט 2017, יצאה הודעה רשמית בעיתון ידיעות אחרונות, שלהקת "Swan Band" (להקתם של ירון אמיתי ונועה שמר) תחמם את אלן פרסונס פרוג'קט בהופעותם בארץ במהלך נובמבר 2017. הלהקה זכתה להיות להקת החימום שלו בשתי הופעותיו בחיפה ובת"א. אלן פרסונס אהב את החימום, ואף ביקש מהקהל להודות ללהקה באמצע הופעתו בת"א.
באוקטובר 2018 פתחו "Swan Band" בקמפיין הדסטארט לקראת אלבומם הראשון - "Lost in Outer Space". הופעת ההשקה לאלבום התקיימה ב"בית היוצר", שבנמל תל אביב, בפברואר 2019. 
שמר נשואה ואם ל-4 ילדים.
חג הבשורה

חג הבשורה בישראל

חג הבשורה (בערבית: عيد البشارة) הוא חג רשמי בעדה הנוצרית בישראל וכל אזרח נוצרי בישראל זכאי ליום מנוחה ביום החג. אחד ממאפייני החג בישראל הוא התהלוכה המרכזית היוצאת מכנסיית הבשורה בנצרת. הכניסה לכנסייה מתבצעת בתהלוכה רבת-משתתפים, שבראשה צועדים הצופים האורתודוקסים לקול כלי נגינה. כשהתהלוכה החגיגית מגיעה אל שערי הכנסייה, מפנים הצופים את הדרך לאנשי הדת; לאחר כניסתם נכנסים יתר משתתפי התהלוכה ואחריהם הקהל הרחב. במהלך הכניסה לכנסייה המקושטת נערכות מיסה ודרשה לכבוד החג, בסיומן מחולקים מחוץ לכנסייה כיבוד ומשקאות קלים. לעיתים חג הבשורה נופל על השבוע הקדוש או חג הפסחא, ואז נדחה החג, בדרך כלל לשבוע הראשון שאחרי חג הפסחא.
טיילר סטון

קריירה

סטון נולד בממפיס, טנסי שבארצות הברית. הוא החל לשחק במיזורי מליגת המכללות שבארצות הברית. ב-12 משחקים בהם שותף בעונת 2009/10 הוא קלע 1.8 נקודות למשחק. במהלך העונה עבר לשחק באוניברסיטת סאות' איסט מיזורי סטייט' אך לא שותף במשחקיה עקב חוקי ה-NCAA.
בעונתו השנייה במכללות קלע 14.7 נקודות למשחק ולקח 7.3 ריבאונדים. בעונה הבאה הגיע ל-15.5 נקודות למשחק ו-7.8 ריבאונדים. בעונה הרביעת והאחרונה קלע 19.3 למשחק, והשיג 9.5 כדורים חוזרים. 
לאחר שלא נבחר בדראפט ה-NBA לשנת 2014 עבר לבשיקטש הטורקית, אך בתחילת העונה הושאל לדניזלי באסקט מהליגה הטורקית השנייה. במהלך העונה השיג 14.5 נקודות למשחק, ו-7.6 ריבאונדים. 
בעונת 2015–2016 שיחק בקבוצת אגו רת'ימנו מהליגה הראשונה ביוון.
בעונת 2016–2017 שיחק בצ'יבה ג'טס מיפן. בעונה זו קלע 17.9 נקודות למשחק והשיג 7.2 ריבאונדים בממוצע.
ב-2017 חתם בהפועל גלבוע גליל. בנובמבר 2017 עבר לשימאנה סוסאנו מג'יק היפנית.
קובה (מאכל)

קוּבַּה (בערבית: كُبَّة, תעתיק מדויק: כֻּבַּה – משמעה "כדור") היא כינוי לכופתה ממולאת, נפוץ בעיקר בסוריה ובעיראק. הקובה יכולה להיות מבושלת או מטוגנת. המעטפת החיצונית שלה עשויה מבורגול עם סולת, קמח, אורז או תפוחי אדמה. המילוי מורכב לרוב מבשר בקר או כבש, מעורבב עם בצל ותבלינים (פלפל שחור, מלח וכו').
מבזק חדשות (טלוויזיה)

בטלוויזיה בישראל, מבזק חדשות הוא מהדורת חדשות קצרה יחסית, בת כחמש עד עשר דקות (להבדיל ממהדורה מלאה הנמשכת כחצי שעה עד שעה). בנוסף למבזק חדשות שגרתי, המשודר במועדים שתוכננו מראש, מתקיימת לפעמים פריצת חדשות, בעקבות אירוע שהתרחש ומצדיק דיווח מיידי תוך הפסקת השידור הרגיל.

מבזק חדשות שגרתי

פורמט מבזק החדשות כמעט ואינו משתנה בין ערוץ אחד למשנהו. המבזקן יושב מול המצלמה ומקריא מתוך מכשיר הטלפרומפטר את המבזק שעמלו עליו במשך שעות עוד לפני שידורו. המבזק מלווה בדרך כלל באות פתיחה ובאות סגירה כמו כל תוכנית טלוויזיה. במהלך המבזק מוצגות כתוביות בתחתית המסך (טיקרים) שמסכמות את דברי המבזקן בצורה קצרה וגם קטעי וידאו ואודיו בנושא האייטם שמוצג באותו הזמן.
המבזק עצמו אורך לא יותר מעשר דקות אך עם זאת מושקעות בהכנתו שעות רבות. במבזק מוצגים מספר אייטמים חדשותיים מרכזיים שהתרחשו באותו היום ובסופו של המבזק משודרת תחזית מזג האוויר. לעיתים, לאחר תחזית מזג האוויר מוצג אייטם שאינו חדשותי אלא בידורי כדי לסיים את המבזק בצורה נינוחה ושמחה יותר לעומת תחילת המבזק שעוסק רק בחדשות, הלא נעימות לעיתים.
מטרת המבזק היא להביא לצופה את כל אירועי היום בפחות מעשר דקות ולסכם עבורו את כל האירועים שנחשבים בעיני עורך המבזק (בדרך כלל המבזקן עצמו) כחשובים.
כל ערוצי השידור המרכזיים בישראל משדרים מספר מבזקי חדשות לאורך היום: עם תחילת היום במשדרי הבוקר, בערבו של יום ובסופו של יום בחצות. מגישי החדשות שמגישים את המבזק נקראים בעגה העברית 'מבזקנים'.

בעולם

הפריצה המיוחדת לשידורי הטלוויזיה הרגילים עם עדכון מיוחד אינה פופולרית בעולם, שכן במדינות הללו קיימים ערוצי חדשות שכל מטרתם היא לספק את החדשות. בערוצים אלה, עם התרחשות אירועים גדולים, המגיש מודיע על "חדשות חמות" ומתחיל לדווח על ההתרחשות.

בישראל

במדינת ישראל, שלא פועל בה ערוץ חדשות, במקרה של התרחשות אירוע חשוב, פורצים ערוצי הטלוויזיה המרכזיים (קשת 12, ערוץ 13, כאן 11, ערוץ 9) במבזק חדשות מיוחד עם דיווחים על ההתרחשות. ברוב המקרים בישראל, הפריצות היו בגלל אירועים ביטחוניים כגון פיגועי התאבדות, פיגועי ירי, מלחמות וכדומה.
סטרוסטה (יהודים)

סטרוסטה (staroste) היה תואר המנהיג של העדה היהודית במדינות מסוימות במזרח אירופה.
בנסיכויות הרומניות. התואר התייחס רק לענייני חולין ואדמיניסטרציה ובנושאי דת היה תפקיד אחר, החכם באשי. במקרים מסוימים הוטלו שני התפקידים בו זמנית על אותו אדם, אך במקרים אחרים התפקידים הוטלו על אנשים שונים.
הסטרוסטה מונה על ידי השלטון החילוני של הנסיכות, בדרך כלל בהסכמת העדה היהודית, אך לא תמיד, ושימש כסוכן של אוצר המדינה בה ישבה העדה.
החכם באשי של יהדות מולדובה, שישב ביאשי, נחשב גם לראש הדת היהודית בוולאכיה, אך במהלך הזמן הסטרוסטה של ולאכיה הפך ל-vechil, מנהל ממלא מקום. הסטרוסטה כונה בעברית (נכתב על המצבות) בשמות "ראש", "מנהיג", "ראש מדינה" או ביחד "האלוף הראש המנהיג מדינה", כמו שנכתב על המצבה של צבי בן קלונימוס שנפטר כמרטיר ב-1715. תעודת אשרור התפקיד הקדומה ביותר ששרדה, היא מ-1764 ובה מאשר השליט החדש, שטפאן רקוביצה, את מינויו של איסאק השוחט, בנו של בצלאל השוחט, כסטרוסטה וממלא מקום של החכם באשי.
הסטרוסטה, כמו החכם באשי, זכה להטבות בתשלום המיסים שלו ושל בני ביתו.
ב-1811, בוולאכיה, בעקבות סכסוך בין היהודים המקומיים ובין הסודיטים, עצרו שלטונות הכיבוש האוסטרים את הסטרוסטה דוד ושמו על היהודים כסטרוסטה נוצרי גרמני, שקיבל את משכורתו ממיסי הקהילה. גם לאחר שחרור דוד, לפי בקשת שני הפלגים היהודים, התעקשו השלטונות להשאיר את הנוצרי בתפקידו ולחייב את הקהילה לשלם את משכורתו (100 טאלרים לחודש). רק לאחר שנחתם הסכם השלום בבוקרשט, ב-1813, הסתיימה פרשה זו והשליט החדש, יואן גאורגה קאראג'אה, מינה לסטרוסטה יהודי אחר, חיים הרש.
בטי סמית

חייה

בטי סמית נולדה בברוקלין, ניו יורק להורים מהגרים מגרמניה. היא גדלה בעוני בשכונת ויליאמסבורג בברוקלין ולמדה בבית ספר תיכון לבנות. חוויות אלה מילדותה ומנעוריה שימשו בסיס לספרה הראשון, אילן גדל בברוקלין, שיצא לאור בשנת 1943.
אחרי נישואיה לג'ורג' ה. א. סמית, גם הוא בן ברוקלין, עברה עמו לאן ארבור שבמישיגן, שם למד משפטים באוניברסיטת מישיגן. בשנים אלה ילדה שתי בנות וחיכתה עד שהגיעו לגיל בית-ספר כדי להשלים את השכלתה הגבוהה. אף כי לא סיימה את בית הספר התיכון, התירה לה האוניברסיטה להירשם כסטודנטית. בלימודיה ליטשה את כישוריה בעיתונאות, ספרות, כתיבה ודרמה וזכתה בפרס אוורי הופווד היוקרתי. 
בשנת 1938 התגרשה מבעלה ועברה לצ'אפל היל, צפון קרוליינה, שם נישאה לג'וזף ג'ונס בשנת 1943, השנה שבה יצא לאור ספרה "אילן גדל בברוקלין". היא חברה לג'ורג' אבוט בכתיבת הלברית לעיבוד למחזמר באותו שם, משנת 1951. לאורך כל חייה עבדה סמית כמחזאית, ועל כך קיבלה פרסים ומענקים רבים, בהם מענק רוקפלר ומענק מגילדת המחזאים על עבודתה בתחום הדרמה.
בטי סמית מתה ב-17 בינואר 1972, בגיל 75, מדלקת ריאות, בשלטון, קונטיקט.
שאלתיאל קבילי

פרופסור שאלתיאל (צ'רלי) קבילי (1939 – 2 בנובמבר 2004) היה רופא פנימאי, מומחה לנפרולוגיה ומנהל מחלקה במרכז הרפואי תל אביב.

ביוגרפיה

נולד ביוון, ועלה ארצה בשנת 1949. למד רפואה במסגרת העתודה האקדמית באוניברסיטה העברית בירושלים.
התגייס לצה"ל בשנת 1964 ושימש רופא גדודי בחיל השריון. במלחמת ששת הימים היה רופא חטיבתי. התמחה במקביל ברפואה פנימית במרכז רפואי שיבא והיה בין החוקרים המקוריים של מחלת קדחת ים תיכונית משפחתית.
במלחמת יום הכיפורים שימש קצין הרפואה של פיקוד המרכז (מר"פ) ולאחר המלחמה סגן קצין רפואה ראשי. השתחרר מצה"ל בסוף שנות ה-70 בדרגת אל"ם ויצא לתת-התמחות בנפרולוגיה בארצות הברית. במילואים שימש מנהל בית החולים הצבאי של צה"ל בנאירובי בעת פעולת שחרור החטופים מאנטבה. כמו כן, היה מנהל מחלקה פנימית ו' בבית החולים הדסה (תל אביב) ושימש אף מנהל בית החולים בפועל. אחרי סגירת בית החולים עבר למרכז רפואי תל אביב והמשיך לנהל שם את המחלקה הפנימית עד למותו.
נטל חלק במשלחות הומניטריות רפואיות במדינות עולם שלישי ובמיוחד בקמבודיה.
בנו גיא נפצע קשה במהלך מלחמת לבנון השנייה, בעת ששירת כמג"ד בחטיבה 401.
קבילי נפטר בשנת 2004 ממחלת סרטן הכבד.
קווין סניידר

ילדותו, קריירת משחק, השכלה

קווין סניידר נולד באי מרסר שבמדינת וושינגטון, שיחק כדורסל בילדותו, הוביל את התיכון שבו למד לאליפות המדינה ונבחר למשחק מקדונלד'ס אול-אמריקן.
למד באוניברסיטת דיוק היוקרתית ושיחק במדיה כרכז, תחת המאמן מייק ששבסקי. הקבוצה העפילה שלוש פעמים לשלב הפיינל פור, ובעונתו האחרונה בקבוצה שימש כקפטן. לא נבחר בדראפט והתמקצע בלימודים, השלים תואר ראשון בפילוסופיה ובמדעי המדינה, תואר שני במנהל עסקים ותואר שלישי במשפטים.

כמאמן

בעת לימודיו בדיוק שימש כסקאוט תחת מייק ששבסקי, כשהשלים את לימודיו מונה לעוזר מאמן, ודיוק זכתה בעת שהיה בה עוזר באליפות המכללות ב- 1999. מונה ב-1999 בגיל 32 למאמנה של נבחרת הכדורסל של אוניברסיטת מיזורי. תחת הדרכתו הגיעה לטורניר ה-NCAA. הוא היה מאמנם עד 2006. לקראת סופה של תקופת כהונתו נשמעו טענות שהוא שילם לשחקנים בארוחות, דבר האסור על פי חוקי הליגה.
ב-2007 החל לאמן את אוסטין טורוס מליגת הפיתוח, בעונתו השנייה זכה בתואר מאמן העונה.
ב-2010 מונה כעוזר מאמן משני בפילדלפיה 76' ולאחר מכן בלוס אנג'לס לייקרס. ב-2012 מונה כעוזר מאמן ראשי של אטורה מסינה בצסקא מוסקבה. קבוצתם העפילה לפיינל פור אך נוצחה בחצי הגמר על ידי אולימפיאקוס. ב-2013 מייק בודנהולזר, מאמנה של אטלנטה הוקס, שהכירו מימיו בטקסס כשעבדו בסן אנטוניו ספרס, מינה אותו לעוזר מאמן ראשי.
ב-2014 מונה כמאמנה של יוטה ג'אז לשלוש שנים. בעונתו הראשונה קידם את הג'אז לעונה של 38 ניצחונות, ובשנייה קבוצתו הגיעה ל-40 ניצחונות ופספסה את הפלייאוף במשחקים האחרונים.
דוד רביבו

קריירה

רביבו נולד וגדל באשדוד, החל את דרכו במחלקת הנוער של מכבי עירוני אשדוד וכרטיסו נרכש בשנת 1995 על ידי קבוצת מכבי תל אביב. בעונת 1996/1997 עלה לקבוצת הבוגרים של המועדון, ובמשחקו הראשון שיחק נגד מכבי חיפה. בעונת 1998/1999 זכה עם הקבוצה בגביע הטוטו.
בתחילת עונת 2000/2001 עבר רביבו למועדון ספורט אשדוד, בה שיחק במשך 9 עונות רצופות. ב-2006 ניסה מזלו בלוס אנג'לס גלאקסי, אך בשל פיטורי מאמנה נאלץ לחזור לאשדוד. בקיץ 2009 עבר להפועל באר שבע, ולאחר שנתיים חזר לאשדוד.
לקראת עונת 2013/2014 חתם רביבו בקבוצת בית"ר ירושלים. ב-27 בינואר 2014, אחרי שלא קיבל דקות משחק רבות בבית"ר ירושלים, שוחרר מהקבוצה אחרי חצי שנה. ב-28 בינואר 2014 חתם רביבו בהפועל חיפה. ב-12 ביוני 2014 חתם רביבו במכבי יבנה מהליגה הלאומית.
ב-3 ביולי 2016 הודיע רביבו על פרישה ממשחק פעיל ומונה לעוזר מאמן הפועל בני לוד מהליגה הלאומית. עם תחילת העונה חזר בו מהפרישה והחל גם לשחק בקבוצה. ב-19 בדצמבר 2016 חתם רביבו בהפועל מרמורק מליגה א', עמה העפיל לליגה הלאומית בתום העונה. רביבו שימש כעוזרו של ניסן יחזקאל, מאמן הקבוצה, ובמקביל ב-11 ביולי 2017 חתם בהפועל בני אשדוד מליגה ג', במדיה ערך הופעה אחת בגביע וכבש שער אחד. ב-1 באוקטובר 2017 חתם בהפועל אדומים אשדוד מליגה ב', ובתום העונה העפיל עמה לליגה א'.
ב-4 ביולי 2019 רביבו חתם בעירוני בית דגן מליגה ב'.

נבחרת ישראל

לזכותו של רביבו שער אחד בארבע הופעות במדי הנבחרת הצעירה של ישראל. הופעת הבכורה שלו בנבחרת הבוגרת הייתה במוקדמות מונדיאל 2006 במשחק מול נבחרת קפריסין, ובסך הכל הופיע בשלושה משחקים במדי הנבחרת.

מחוץ למגרש

רביבו גרוש ואב לשניים. אחיו הגדולים הם כדורגלני העבר חיים רביבו ואלי רביבו, אחיו הצעיר הוא הכדורגלן שי רביבו ובן דודו הוא הכדורגלן אמיר לביא.
בשנת 2018 הצטרף רביבו לעונה השישית של תוכנית המציאות גולסטאר.
ריימונד דה לרוש

ביוגרפיה

ריימונד דה לרוש נולדה בשם אליס דרוש בשנת 1882 בפריז, צרפת. אביה היה שרברב. בבגרותה היא גילתה עניין במכוניות ובאופנועים. בצעירותה, החלה בקריירת משחק והשתמשה בשם הבמה ריימונד דה לרוש - שם אותו החליטה לאמץ לשארית חייה. לעולם התעופה היא נחשפה כאשר לאון דלגרנז' , אמן שאיתו ניהלה רומן, עשה הסבה והחל לעסוק במטוסים. בשנת 1908, חזתה דה לרוש בטיסת ראווה  של האחים רייט שהתקיימה בלה מאן שבצרפת. דה לרוש כבר ראתה בעברה מטוס של אלברטו סנטוס דימון, אולם הפעם היא קיבלה הזדמנות לעלות על מטוס כנוסעת והחוויה גרמה לה להרגיש כי עתידה בעולם התעופה. ב-29 באוקטובר 1909, דלגרנז' הכיר לה את חלוץ התעופה, צ'ארלס וואזן (Charles Voisin), והיא ביקשה ממנו שילמד אותה לטוס. וואזן, שהוקסם מרצונה, נענה לבקשתה והשניים הפכו לחברים קרובים.

מותה

בשנת 1919, עם סיום מלחמת העולם הראשונה, דה לרוש שבה לעולם התעופה וקבעה שיא עולם נוסף לנשים כשהטיסה את מטוסה לגובה של 4785 מטר. היה לה ידע רב בהנדסת מטוסים והיא רצתה להיות טייסת מבחן מקצוענית ולבחון מטוסים חדשים. הזדמנות זו נקרתה בדרכה ב-18 ביולי 1919, כאשר קולגה הזמין אותה לשמש כטייסת משנה בטיסת מבחן שהוא התכוון לערוך למטוס חדש מדגם Caudron  בשדה התעופה לה קרוטואה (Le Crotoy). דה לרוש הסכימה ברצון וביום טיסת המבחן הפכה לאישה טייסת המבחן הראשונה בעולם. במהלך הנחיתה נכנס לפתע המטוס לסחרור, צלל למטה והתרסק. דה לרוש מתה במקום והטייס הראשי מת בדרכו לבית החולים.

לקריאה נוספת

Eileen F. Lebow (2003), Before Amelia: Women Pilots in the Early Days of Aviation
סייבורג (קומיקס)

בקולנוע

את דמותו של סייבורג ביקום הקולנועי של DC מגלם השחקן ריי פישר. סיפור המקור שלו מוצג בקצרה בקטע וידאו שבו צופה וונדר וומן בסרט "באטמן נגד סופרמן: שחר הצדק". בסרט "ליגת הצדק" מופיע סייבורג כאחת מהדמויות הראשיות.
רפי סיטון

ביוגרפיה

סיטון נולד בחלב שבסוריה בשנת 1931.
סיטון סיים את בית הספר "אליאנס" בחלב, שלט בערבית, בצרפתית ובעברית מקראית.
בגיל 17 קיבל סיטון הודעה משלטונות סוריה כי עליו להתגייס לצבא הסורי. סיטון נשלח על ידי הוריו למשפחתם שהתגוררה בביירות ושם גייס סיטון את הסוכן הראשון שלו, דייג שהסכימו להעבירו לארץ ישראל.
סיטון עלה לישראל בשנת 1949.

בצה"ל

סיטון התגייס לצה"ל ב-1950 ושירת במחזור א' של הנח"ל כסמל פלוגה שהייתה פרוסה בקיבוצים נגבה, חפץ חיים, קבוצת יבנה ויד מרדכי. לאחר שנה עבר לחיל המודיעין. לאחר הכשרה קצרה, סופח סיטון ליחידת מודיעין בירושלים, יחידה שתפקידה גיוס והפעלת סוכנים בארצות ערב. לאחר שירות של כשנתיים ביחידה זו נשלח רפי לקורס קציני חי"ר במחנה 80 ולאחריו, לקורס קציני מודיעין. סיטון חזר כקצין מבצעים ליחידתו בירושלים ושימש כאחראי לפעילותם של סוכנים בארצות ערב.

בשירות הביטחון הכללי

בשנת 1956 הושאל סיטון לשירות הביטחון הכללי ועבד כאיש שטח בירושלים וסביבותיה. עם חזרתו ליחידתו בירושלים לתפקיד סגן מפקד היחידה, היה סיטון אחראי להפעלת סוכני השטח במרחב.

בצה"ל

בין השנים 1963–1969 שימש סיטון כמפקד מרחב ירושלים של יחידת המודיעין 504 והמוסד שהיה אחראי על אזור ירדן ופעל בנושא ההגנה על השיירות להר הצופים, של יחידת מצוף 247.
סיטון מספר: "הקמנו מערכת התראה משוכללת ומצוינת שבה מיקמנו סוכנים מהימנים ומאומנים שתפקידם היה להתריע מבעוד מועד על כל אפשרות או איזה שהוא חשש לשלום השיירה. המערכת הזאת הייתה מצוידת במיטב הציוד החל ממכשירי קשר ועד לאמצעים עתיקים ביותר מימיו של נח כמו יוני דואר… ובדברים האלה נעשה שימוש והדברים האלה הועילו במשך הזמן",

מלחמת ששת הימים

בתקופה שקדמה למלחמת ששת הימים היה סיטון אמור להיות מצורף לחטיבת הצנחנים ולהדריך אותם בעיר שבה הוא הכיר כל סמטה ואבן. אבל בזמן שהם המתינו להוראה לפרוץ לעיר סיטון נקרא למטה שלו במחנה שנלר ושם המתין לו מברק מראש הממשלה לוי אשכול ויועצו יגאל ידין – הוטל עליו להקים צוות מיוחד שמיד עם הכניסה לעיר יאתר סוחר עתיקות שמחזיק בידו חלק מן המגילות הגנוזות. סיטון הצליח לאתר את שלוש המגילות אשר הסתבר שהן חלקים מחיבור אחד, "מגילת המשכן" המוצגת היום בהיכל הספר.
לאחר מלחמת ששת הימים השיגה יחידתו של סיטון את הסטנוגרמה הסודית (ההחלטות הסודיות שהתקבלו) של ועידת חרטום, שהתכנסה כוועידת פסגה של ארצות ערב לדיון בתוצאות מלחמת ששת הימים. תוכני הסטנוגרמה הגיעו לידי גורמי המודיעין הישראלים ביום השלישי של הוועידה ועוד בטרם ננעלה ועידת חרטום.

במוסד

בשנת 1969 הושאל סיטון למוסד המרכזי למודיעין ולביון ושימש בתפקיד בכיר כאחראי לאחת משלוחות המוסד באירופה.

בצה"ל

בשנת 1975 חזר סיטון לישראל והתמנה ליועץ לענייני ערבים באזור יהודה ושומרון, תפקיד בו כיהן כשנתיים.
סיטון השתחרר מצה"ל בדרגת סא"ל.

בשב"כ

בשנת 1977 פרש סיטון לגמלאות ונתבקש על ידי השב"כ לשמש כמורה וכמדריך לשפה ולתרבות הערבית בהכשרת אנשי השטח של השירות.
בשנת 1979, התבקש סיטון על ידי משרד החוץ ובהסכמת ראש השב"כ, להכשיר דיפלומטים ועובדי מחקר של משרד החוץ בתחומי השפה והתרבות הערבית.
במלחמת לבנון הראשונה בשנת 1982 כיהן סיטון כיועץ ומושל אזורי בחמדון ועאליי בלבנון.
בשנת 2005 פרש סיטון סופית לגמלאות, ומשמש כמרצה אורח לאזרחי העיר מודיעין בנושאים שונים.

משפחה

בסוף שנות החמישים נישא לרינה. מרבית השנים התגוררו בירושלים, שם נולדו 3 בניהם. בשנים האחרונות הזוג מתגורר במודיעין.
פרס ניקה

פסלון ניקה

פסלון הפרס עוצב על ידי סרגיי מיקולסקי. הפסל עשוי ברונזה ומצופה זהב ומעוצב בתור האלה ניקה עם כנפיים פרושות המוצגות כסמל הניצחון.

היסטוריה

הפרס נוצר בשנת 1987 על ידי מזכירות איגוד הקולנוענים הסובייטי. עד תחילת שנות ה-90 הפרס הוענק על פי בחירת חבר האיגוד ומאז שנות ה-90 הזוכים מוכרזים על פי הצבעה חשאית של חברי האקדמיה למדעי ואומנויות הקולנוע.
מאז אמצע שנות ה-90 ועד 2002 ומשנת 2012 טקס הפרס משודר בערוץ הראשון, בשנים 2003–2005 שודר הטקס בערוץ NTV ובסוף העשור הראשון של המאה ה-21 בערוץ STS.
סן ניקולאס דה לוס ארוז'וס

היסטוריה

סן ניקולאס דה לוס ארוז'וס נוסדה ככפר על ידי רפאל דה אגיאר ב-14 באפריל 1748. היא נקראה על שמו של ניקולאוס הקדוש (בספרדית: סן ניקולאס) ועל שם הנחלים באזור (בהגייה ארגנטינאית בספרדית: ארוז'וס).
ב-1810, במהלך מלחמת העצמאות של ארגנטינה, מנואל בלגרנו עבר בכפר בדרכו לשחרר את פרגוואי מהשלטון הספרדי ואסף כמה מאנשי הכפר לצבאו. ב-1811, לאחר שבלגרנו הסתבך במסעו לפרגוואי, נשלחה אליו תגבורת של שלוש ספינות דרך נהר פרנה. כשהספינות הגיעו לאזור סן ניקולאס דה לוס ארוז'וס ב-2 במרץ הן נתקלו בכוח של שבע ספינות של המלוכנים שנשלח כדי לעצור את התגבורת והביס את ספינות המורדים. זה היה הקרב הימי הראשון במלחמה.
ב-1819 סן ניקולאס דה לוס ארוז'וס קיבלה מעמד של עיר.
ב-31 במאי 1852, במהלך מלחמות האזרחים בארגנטינה, נחתם בעיר הסכם סן ניקולאס. ההסכם קבע, בין היתר, את הניסוח של חוקת ארגנטינה שאושרה שנה מאוחר יותר וכן את מינויו של חוסטו חוסה דה אורקיסה למנהיג הזמני של ארגנטינה.

כלכלה

כלכלת העיר מתבססת על תעשייה, בעיקר תעשיית הפלדה, תיירות, חקלאות ונמל הנהר של סן ניקולאס.

חינוך

בעיר נמצאת פקולטה אזורית של האוניברסיטה הטכנולוגית הלאומית של ארגנטינה.

תחבורה

העיר נמצאת על הכביש הלאומי מספר 9, שמקשר בין צפון ארגנטינה לעיר בואנוס איירס. בנוסף העיר היא נקודת ההתחלה של הכביש הלאומי מספר 188, שמגיע אל העיר חנרל אלבאר בפרובינציית מנדוסה.
סן ניקולאס נמצאת על מסילת הרכבת המקשרת בין בואנוס איירס לערים רוסאריו וטוקומאן.
התפרצות מימית

התפרצות מֵימִית (באנגלית: Limnic Eruption) היא סוג נדיר יחסית של אסון טבע, בה כמות ניכרת של פחמן דו-חמצני מומס מתפרצת באופן פתאומי מתוך מימי אגם עמוקים, ובתוך כך גורמת לחנק של בעלי חיים בסביבה, כולל בני אדם. התפרצות שכזו יכולה גם לגרום לצונאמי באגם מפני שעליית ה CO2 מזעזעת ומסיטה את המים. יש חוקרים הסבורים כי ההתפרצות יכולה להיגרם כתוצאה מרעידת אדמה, פעילות וולקנית, או פיצוץ עז. 
אגמים בהם קרו תופעות של התפרצות מימית נקראים לפעמים "אגמים מתפוצצים".
אמבראר פנום 100

תכנון

מטוס פנום 100 מתוכנן לשאת 4-6 נוסעים וטווח הטיסה שלו הוא 2,182 קילומטרים.

פיתוח

באפריל 2005 חברת אמבראר החלה ליזום את פיתוחו של מטוס קל מאוד. בנובמבר של אותה שנה הוכרז כי שמו הוא פנום 100 והוצג דגם בקנה מידה של הייצור הסופי. טיסת הבכורה התקיימה ב-26 ביולי 2007 בסאו ז'וזה דוס קמפוס שבברזיל. ב-9 בדצמבר 2008, זכה בפרס רשות התעופה האזרחית הלאומית הברזילאית.

תאונות

ב-8 בדצמבר 2014 התנגש מטוס פנום 100 מספר N100EQ בבית בפרברי מרילנד. בתאונה נהרגו שלושת האנשים ששהו במטוס ועוד שלושה בני אדם ששהו בבית.
סמי הולצקן

ביוגרפיה

הולצקן שימש מפקד לשכת הגיוס בתל השומר. ב-2008 מונה לקצין השלישות של פיקוד הצפון, ב-2012 מונה לראש מחלקת כוח אדם בזרוע היבשה וב-2014 לראש מחלקת מופ"ת של אגף כוח האדם.
בספטמבר 2017 מונה לקצין חיל משאבי האנוש ראשי.
הולצקן בעל תואר ראשון במדע המדינה מהאוניברסיטה העברית בירושלים, בעל תואר שני במדע המדינה מאוניברסיטת חיפה והמכללה לביטחון לאומי. נשוי ואב לארבעה.
ציבי גבע

ביוגרפיה

פרק זה לוקה בחסר. אנא תרמו לוויקיפדיה והשלימו אותו.  
גבע נולד בקיבוץ עין שמר לאדריכל יעקב (קובה) גבר ולציירת פרנקה גבע. אחיו הבכור הוא האמן אביטל גבע. בגיל 16 נרשם גבע למכון אבני. בשנים 1976–1979 למד במדרשה לאמנות ברמת השרון. בשנת 1984 זכה במלגת לימודים מטעם קרן התרבות אמריקה-ישראל שאיפשרה לו ללמוד בשנים 1985–1987 ב"ניו יורק סטודיו סקול", בניו יורק.
משנת 1989 משמש גבע פרופסור לאמנות באוניברסיטת חיפה.
גבע הוא אב לשלושה, חי ועובד בתל אביב.
שברולט בל אייר

שברולט בל אייר (באנגלית: Chevrolet Bel Air) היא מכונית נוסעים גדולה שיוצרה בשנים 1950–1980 בחטיבת שברולט של יצרנית הרכב האמריקנית ג'נרל מוטורס.
הדגם שברולט בל אייר הוצג ב-8 דורות:
דור 1 - 1950–1954

דור 2 - 1955–1957

דור 3 - 1958

דור 4 - 1958–1960

דור 5 - 1961–1964

דור 6 - 1965–1970

דור 7 - 1971–1975

דור 8 - 1977–1981 בקנדה בלבד
משנת 1953 הגיעו דגמי השברולט בל אייר מצוידים בהגה כח ובלמי כוח.
סגנון הגוף של הווקסהול ויקטור שיוצר על ידי חברת ווקסהול הבריטית לבית ג'נרל מוטורס (שנת 1957), נלקח מהשברולט בל אייר דור שני, שיוצר בין השנים 1955–1957.
חוק הרחם החופשי

חוק הרחם החופשי (בפורטוגזית: Lei do Ventre Livre), הידוע גם בכינוי חוק ריו ברנקו, נחקק בפרלמנט הברזילאי ב-28 בספטמבר 1871 כשלב בתהליך ביטול העבדות בברזיל. 
החוק קבע כי החל מתאריך החקיקה, כל התינוקות שנולדו לאימהות שהיו שפחות, לא יגדלו להיות עבדים בעצמם. החוק קבע את גיל 8 כנקודת הזמן בה היה על בעל העבדים להחליט בין שחרור הילד בתמורה לפיצוי מהמדינה, או להחזיק בו עד לגיל 21, עת הוא ישוחרר ללא כל פיצוי. החוק לא מילא את יעודו, שכן רק מעטים שוחררו בגיל 8. 
בנוסף כונן החוק קרן לשחרור עבדים, אך לא היה די בהונה. כך, למשל, בין השנים 1876 ו-1886 שוחררו בידי הקרן 3,533 עבדים בלבד בבאהיה, ו-150 בלבד בפרנאמבוקו. זאת מתוך מעט יותר ממיליון וחצי עבדים שהיו בברזיל בשנת 1872, שהיוו 15.2% מהאוכלוסייה כולה.
את החוק יזם הוויקונט ריו ברנקו ב-27 במאי 1871 בקבינט השמרני, ומכאן גם כינויו. הוא נימק את הצורך על ידי הגדרת העבדות כ"מוסד בלתי צודק", לא כל כך כלפי העבדים, אלא כלפי המדינה, שתדמיתה כלפי חוץ נפגמה מקיום העבדות בתקופה שבה בוטלה כבר ברוב חלקי העולם.
14 שנים לאחר חקיקת חוק הרחם החופשי שוחררו עבדים שגילם עלה על 60, ושלוש שנים לאחר מכן, ב-13 במאי 1888 סיים חוק הזהב את העבדות בברזיל באופן מוחלט.
החוק השפיע על חלקה הצפוני של המדינה, שנטה לעבר מדיניות של תשלום משכורות יותר מאשר למדיניות של עבדות. רבים מהעבדים ששוחררו תחת חוק הרחם החופשי היגרו לצפון על מנת לעבוד במטעים.